John William Smit (gebore 3 April 1978 in Pietersburg, Suid-Afrika) was die 51ste kaptein van die Suid-Afrikaanse nasionale rugbyspan, die Springbokke. Hy het meestal op haker en soms op stut gespeel. John Smit het in drie wêreldbekers gespeel, in 2003, 2007 en 2011. John is die derde van drie seuns, sy broers is Brian en David, en sy pa is Basil en ma is Valeria Ann Wetheral – nooi Graham. Sy ma was 'n onderwyseres. Sy pa was 'n meganiese ingenieur en het by verskeie myne in Transvaal gewerk met die gevolg dat sy familie in verskeie dorpe gewoon het, onder andere: Mooinooi, Naboomspruit, Penge, Potgietersrus en Rustenburg. Smit het Pretoria Boys High School bygewoon waar hy hoofseun was in 1996 en vir die eerste span gespeel het van 1994 tot 1996. Hy was gekies vir Noord-Transvaal se Cravenweek span in 1995 en 1996. In 1996 was hy gekies vir die Suid-Afrikaanse Skolespan. Na die Cravenweek teken hy 'n kontrak met die Natal Sharks om vir hulle te speel vanaf 1997.